РЕГЛАМЕНТ ЗА ИЗПЪЛНЕНИЕ (ЕС) 2022/741 НА КОМИСИЯТА

от 13 май 2022 година

относно координирана многогодишна контролна програма на Съюза за 2023, 2024 и 2025 г. за гарантиране на спазването на максимално допустимите граници на остатъчни вещества от пестициди във и върху храни от растителен и животински произход и за оценка на експозицията на потребителите на тези пестицидни остатъци, и за отмяна на Регламент за изпълнение (ЕС) 2021/601

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 29, параграф 2 от него,

като има предвид, че:

(1) С Регламент (ЕО) № 1213/2008 на Комисията (2) беше установена първата координирана многогодишна контролна програма на Общността, обхващаща 2009, 2010 и 2011 г. Посочената програма продължи да се прилага по силата на последователно приемани регламенти, последният от които е Регламент за изпълнение (ЕС) 2021/601 на Комисията (3).

(2) Основните продукти, характерни за начина на хранене в Съюза, са между тридесет и четиридесет на брой. Тъй като в употребата на пестициди настъпват значителни промени за период от три години, е необходимо пестицидите в тези продукти да бъдат наблюдавани в продължение на няколко тригодишни цикъла, за да се даде възможност да се извърши оценка както на експозицията на потребителите, така и на прилагането на законодателството на Съюза.

(3) Европейският орган за безопасност на храните („Органът“) представи научен доклад относно оценката на проекта за програма за мониторинг на пестицидите (4). Органът стигна до заключението, че превишаването на максимално допустимата граница на остатъчни вещества с над 1 % може да се определи с допустима грешка от 0,75 % чрез подбор на 683 проби за най-малко 32 различни продукта. Вземането на посочените проби следва да бъде разпределено между държавите членки в зависимост от данните за населението, като минималният брой да бъде 12 проби на продукт годишно.

(4) Аналитичните резултати от предишните официални контролни програми на Съюза са взети предвид, за да се гарантира, че гамата от обхванати от контролната програма пестициди е представителна по отношение на използваните пестициди.

(5) Насоките относно процедурите за контрол на качеството на анализа и за валидиране на анализа на пестицидни остатъци в храните и фуражите са публикувани на уебсайта на Комисията (5).

(6) В случай че определението за даден пестициден остатък включва други активни вещества, метаболити и/или продукти от разпада или реакцията, тези съединения следва да се отчитат поотделно, доколкото те се измерват самостоятелно (6).

(7) Държавите членки, Комисията и Органа са договорили помежду си мерки за изпълнение във връзка с представянето на информация от държавите членки, като например Стандартно описание на пробата, версия 2 (Standard Sample Description, version 2), и Насоки за докладване на мониторинга на химикалите, за представянето на резултатите от анализа на пестицидните остатъци.

(8) По отношение на процедурите за вземане на проби следва да се прилага Директива 2002/63/ЕО на Комисията (7), в която са инкорпорирани методите и процедурите за вземане на проби, препоръчани от Комисията по Кодекс алиментариус.

(9) Необходимо е да се направи оценка на спазването на разпоредбите за максимално допустимите граници на остатъчни вещества в храните за кърмачета и малки деца, както е предвидено в член 4 от Делегиран регламент (ЕС) 2016/127 на Комисията (8), член 3 от Делегиран регламент (ЕС) 2016/128 на Комисията (9) и член 7 от Директива 2006/125/ЕО на Комисията (10), като се вземат предвид само определенията за пестицидни остатъци, включени в Регламент (ЕО) № 396/2005.

(10) Що се отнася до еднокомпонентните методи, държавите членки следва да са в състояние да изпълнят своите задължения за анализ, като се обърнат към официалните лаборатории, които вече прилагат необходимите валидирани методи.

(11) До 31 август всяка година държавите членки следва да предоставят информацията относно предходната календарна година.

(12) За да се избегне объркване поради застъпването на последователните многогодишни програми, Регламент за изпълнение (ЕС) 2021/601 следва да бъде отменен. Той обаче следва да продължи да се прилага по отношение на пробите, изследвани през 2022 г.

(13) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 През 2023, 2024 и 2025 г. държавите членки (11) вземат и изследват проби от комбинациите пестицид/продукт, посочени в приложение I. Броят на пробите от всеки продукт, които да бъдат взети и изследвани, е съгласно посоченото в приложение II.

Член 2 1. Партидата, от която се вземат проби, се избира на случаен принцип. Процедурата за вземане на проби, включително броят на единиците, отговаря на изискванията на Директива 2002/63/ЕО. 2. Всички проби, включително тези от храни, предназначени за кърмачета и малки деца, и продуктите, произведени чрез биологично земеделие, се анализират за пестицидите, посочени в приложение I към настоящия регламент, в съответствие с определенията за пестицидни остатъци, установени в Регламент (ЕО) № 396/2005. 3. При храни, предназначени за кърмачета и малки деца, оценката на пробите се извършва върху продуктите, предлагани като готови за консумация или реконституирани съгласно указанията на производителя, като се вземат предвид максимално допустимите граници на остатъчни вещества, определени в Директива 2006/125/ЕО и в делегирани регламенти (ЕС) 2016/127 и (ЕС) 2016/128. В случаите, когато такива храни могат да бъдат консумирани както във вида, в който са пуснати за продажба, така и реконституирани, резултатите се отчитат за продукта във вида, в който е пуснат за продажба.

Член 3 Държавите членки предават резултатите от анализите на изследваните през 2023, 2024 и 2025 г. проби съответно до 31 август 2024, 2025 и 2026 г. в електронния формат за докладване, определен от Органа. В случай че определението за даден пестициден остатък включва повече от едно съединение (активно вещество и/или метаболит или продукт от разпада или реакцията), държавите членки отчитат резултатите от анализа съгласно пълното определение за остатъци. Резултатите за всички аналити, които са част от определението на пестицидния остатък, се предават поотделно, доколкото те се измерват самостоятелно.

Член 4 Регламент за изпълнение (ЕС) 2021/601 се отменя. По отношение на пробите, изследвани през 2022 г. обаче, той продължава да се прилага до 1 септември 2023 г.

Член 5 Настоящият регламент влиза в сила на 1 януари 2023 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 13 май 2022 година. За Комисията Председател Ursula VON DER LEYEN

(1) ОВ L 70, 16.3.2005 г., стр. 1.

(2) Регламент (ЕО) № 1213/2008 на Комисията от 5 декември 2008 г. относно координирана многогодишна контролна програма на Общността за 2009, 2010 и 2011 г. за гарантиране спазването на изискванията за максимално допустимите граници на остатъчни вещества от пестициди във и върху храни от животински и растителен произход и за оценка на потребителската експозиция на тези остатъчни вещества (ОВ L 328, 6.12.2008 г., стр. 9).

(3) Регламент за изпълнение (ЕС) 2021/601 на Комисията от 13 април 2021 г. относно координирана многогодишна контролна програма на Съюза за 2022, 2023 и 2024 г. за гарантиране на спазването на максимално допустимите граници на остатъчни вещества от пестициди във и върху храни от растителен и животински произход и за оценка на експозицията на потребителите на тези пестицидни остатъци (ОВ L 127, 14.4.2021 г., стр. 29).

(4) Европейски орган за безопасност на храните; програма за мониторинг на пестицидите: оценка на проекта. EFSA Journal (Бюлетин на ЕОБХ), 2015; 13(2):4005.

(5) Документ SANTE/11312/2021.

(6) SANCO/12574/2014, Working Document on the summing up of LOQs in case of complex residue definitions („Работен документ относно обобщаването на границите на количествено определяне при сложни определения за пестициден остатък“).

(7) Директива 2002/63/ЕО на Комисията от 11 юли 2002 г. за определяне на методи на Общността за вземане на проби за официалния контрол на остатъци от пестициди във и върху продукти от растителен и животински произход и за отмяна на Директива 79/700/ЕИО (ОВ L 187, 16.7.2002 г., стр. 30).

(8) Делегиран регламент (ЕС) 2016/127 на Комисията от 25 септември 2015 г. за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за храните за кърмачета и преходните храни и по отношение на изискванията за информация, свързана с храненето на кърмачета и малки деца (ОВ L 25, 2.2.2016 г., стр. 1).

(9) Делегиран регламент (ЕС) 2016/128 на Комисията от 25 септември 2015 г. за допълване на Регламент (ЕС) № 609/2013 на Европейския парламент и на Съвета по отношение на специфичните изисквания за състава и предоставянето на информация за храните за специални медицински цели (ОВ L 25, 2.2.2016 г., стр. 30).

(10) Директива 2006/125/ЕО на Комисията от 5 декември 2006 г. относно преработени храни на зърнена основа и детски храни за кърмачета и малки деца (ОВ L 339, 6.12.2006 г., стр. 16).

(11) В съответствие с член 5, параграф 4 и раздел 24 от приложение 2 към Протокола за Ирландия/Северна Ирландия, който е неразделна част от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия, настоящият регламент се прилага спрямо и в Обединеното кралство по отношение на Северна Ирландия, като позоваванията на държавите членки се разбират като включващи Обединеното кралство по отношение на Северна Ирландия, докато този протокол се прилага.